Predkladacia správa

Návrh na zrušenie úloh C.1/ 10, 12 z uznesenia vlády Slovenskej republiky č. 1223 zo 17. decembra 2003 predkladá na rokovanie vlády Slovenskej republiky minister zahraničných vecí ako iniciatívny návrh.
Uznesením č. 1223 zo 17. decembra 2003 vláda Slovenskej republiky uložila členom vlády a predsedom ostatných ústredných orgánov štátnej správy SR zabezpečiť plnenie úloh uvedených v Pláne práce vlády SR na rok 2004. Minister zahraničných vecí v spolupráci s Kanceláriou prezidenta SR mal predložiť do konca júna 2004 návrh na: 
C.1/10 - Povýšenie ZÚ Taškent vymenovaním veľvyslanca Slovenskej republiky v Uzbeckej republike, Turkménsku a Tadžikistane;
C.1/12 - Povýšenie ZÚ Minsk vymenovaním veľvyslanca Slovenskej republiky v Bieloruskej republike.
Riešenie personálneho zabezpečenia týchto úloh vychádzalo z predpokladu vymenovania nových veľvyslancov v  Uzbekistane (Taškent) a Bielorusku (Minsk). K termínu 30.6.2004 sa však nepodarilo vybrať vhodných kandidátov na uvedené posty a tým ani dosiahnuť splnenie uvedených úloh. MZV SR odporúčalo zmeniť termín úloh C.1/ 10, 12 na mesiac december 2004, čo Vláda SR prijala. 
Napriek tomu však ani do konca roku 2004 nebolo v prípade úlohy C.1/10 rozhodnuté o menovaní nového veľvyslanca Slovenskej republiky v Uzbeckej republike, Turkménsku a Tadžikistane, pretože neboli vybraní vhodní kandidáti pre tento post.
V prípade úlohy C.1/12 nedošlo k vymenovaniu veľvyslanca Slovenskej republiky v Bieloruskej republike, pretože došlo v druhom polroku 2004 k výraznému zhoršeniu vnútropolitickej situácie, kedy vedenie krajiny uskutočnilo nedemokratické parlamentné voľby účelovo spojené s referendom umožňujúcim zmenu ústavy, a tým aj tretiu kandidatúru prezidenta A. Lukašenka na najvyšší post. Takýto postup bieloruského vedenia, odporujúci odporúčaniam OBSE a ignorujúci medzinárodné záväzky Bieloruska v oblasti dodržiavania ľudských práv, prinútil slovenskú stranu prehodnotiť vzťahy s Bieloruskom a pozastaviť proces menovania veľvyslanca v tejto krajine.
Návrh na zrušenie úloh C.1/10, 12 z uznesenia vlády Slovenskej republiky č. 1223 zo 17. decembra 2003 nebol predmetom medzirezortného pripomienkového konania.